Horatio Bottomley
Store norske leksikon,Samfunn,Medier,Aviser,Avisjournalister
Horatio Bottomley var en britisk pressemann, politiker og storsvindler. Han grunnla i 1888 Financial Times, og eide i noen år The Sun og John Bull. I 1906 ble han innvalgt i Parlamentet, hvor han straks gjorde seg gjeldende som en av Underhusets ypperste talere.
I 1912 måtte Bottomley forlate Parlamentet og politikken på grunn av sin tilknytning til ca. 200 temmelig tvilsomme konkurstransaksjoner, men utbruddet av første verdenskrig gav ham muligheter til come back, og så lenge krigen varte, var han en av Storbritannias utretteligste og mest populære patriotiske talere.Ved siden av sin virksomhet som taler syslet han med omfattende forretninger i bookmakerbransjen og som omsetter av obligasjoner i krigs- og seierslån. Etter krigen kom det for en dag at han både som bookmaker og som obligasjonsmegler hadde drevet en svindel av stort omfang, og i 1922 ble han idømt 7 års tukthus. Les mer i Store norske leksikon bookmaker Financial Times The Sun media i Storbritannia Storbritannias historie